CELEX: 32011D0190
Language: lt
Date: 1298592000000
Title: 2011/190/ES: 2011 m. vasario 25 d. Tarybos sprendimas dėl Europos bendrijos vardu veikiančios Prancūzijos Respublikos Vyriausybės ir Jo Šviesybės Monako Kunigaikščio Vyriausybės susitarimo dėl pinigų persvarstymo tvarkos

29.3.2011   
            
            
               LT
            
            
               Europos Sąjungos oficialusis leidinys
            
            
               L 81/3
            
         TARYBOS SPRENDIMAS
   2011 m. vasario 25 d.
   dėl Europos bendrijos vardu veikiančios Prancūzijos Respublikos Vyriausybės ir Jo Šviesybės Monako Kunigaikščio Vyriausybės susitarimo dėl pinigų persvarstymo tvarkos
   (2011/190/ES)
   EUROPOS SĄJUNGOS TARYBA,
   atsižvelgdama į Sutartį dėl Europos Sąjungos veikimo, ypač į jos 219 straipsnio 3 dalį,
   atsižvelgdama į Europos Komisijos rekomendaciją,
   atsižvelgdama į Europos centrinio banko nuomonę,
   kadangi:
   
               (1)
            
            
               Sąjunga turi kompetenciją spręsti pinigų ir valiutos kurso srities klausimus nuo euro įvedimo dienos.
            
         
               (2)
            
            
               Taryba turi nustatyti derybų dėl susitarimų, susijusių su pinigais ar valiutos kurso režimu, ir jų sudarymo tvarką.
            
         
               (3)
            
            
               2001 m. gruodžio 26 d. sudarytas Europos bendrijos vardu veikiančios Prancūzijos Respublikos Vyriausybės ir Jo Šviesybės Monako Kunigaikščio Vyriausybės susitarimas dėl pinigų (1) (toliau – Susitarimas).
            
         
               (4)
            
            
               Prancūziją ir Monako Kunigaikštystę (toliau – Monakas) sieja ilgalaikiai piniginiai ryšiai, įteisinti įvairiomis teisinėmis priemonėmis. Monake esančios finansų įstaigos turi teisę naudotis Banque de France refinansavimo priemonėmis ir dalyvauja kai kuriose Prancūzijos mokėjimo sistemose tokiomis pat sąlygomis kaip Prancūzijos bankai.
            
         
               (5)
            
            
               2009 m. vasario 10 d. išvadoje Taryba paprašė Komisiją peržiūrėti, kaip veikia galiojantys susitarimai dėl pinigų, ir apsvarstyti galimybę padidinti viršutines išleidžiamų monetų skaičiaus ribas.
            
         
               (6)
            
            
               Komunikate dėl piniginių susitarimų su Monaku, San Marinu ir Vatikanu veikimo Komisija priėjo prie išvados, kad reikia iš dalies pakeisti dabartinį Susitarimą tam, kad būtų užtikrinti nuoseklesni Sąjungos ir susitarimą dėl pinigų pasirašiusių šalių santykiai.
            
         
               (7)
            
            
               Todėl Susitarimą reikėtų persvarstyti, kad būtų galima patikslinti viršutines išleidžiamų monetų skaičiaus ribas, pasirinkti galimų ginčų sprendimo jurisdikciją ir pataisyti Susitarimo formą siekiant ją priartinti prie naujos bendros susitarimų dėl pinigų formos. Susitarimas turėtų likti galioti, kol šalys sudarys naują Susitarimą,
            
         PRIĖMĖ ŠĮ SPRENDIMĄ:
   1 straipsnis
   Prancūzija kuo greičiau praneša Monakui apie būtinybę iš dalies pakeisti Susitarimą ir pasiūlo persvarstyti atitinkamas Susitarimo nuostatas.
   2 straipsnis
   Sąjunga siekia, kad persvarstant Susitarimą būtų padaryti šie pakeitimai:
   
               a)
            
            
               naują Susitarimą sudarytų Sąjunga, atstovaujama Prancūzijos Respublikos Vyriausybės ir Komisijos, ir Jo Šviesybės Monako Kunigaikščio Vyriausybė;
            
         
               b)
            
            
               būtų persvarstytas viršutinių Monako išleidžiamų eurų monetų skaičiaus ribų nustatymo metodas. Naujosios viršutinės ribos būtų apskaičiuojamos taikant metodą, pagrįstą nekintama dalimi, kuria siekiama išvengti pernelyg didelio numizmatų spekuliavimo Monako monetomis ir patenkinti paklausą kolekcinių monetų rinkoje, ir kintama dalimi, kuri apskaičiuojama n-1 metais išleistų monetų, vidutiniškai tenkančių vienam Prancūzijos gyventojui, skaičių padauginus iš Monako gyventojų skaičiaus. Nepažeidžiant kolekcinių monetų išleidimo sąlygų, naujame Susitarime būtų nustatyta minimali Monako į apyvartą išleidžiamų eurų monetų dalis, sudaranti 80 % kasmet išleidžiamų euro monetų nominaliosios vertės;
            
         
               c)
            
            
               ginčus, kurie gali kilti taikant Susitarimą, spręstų Europos Sąjungos Teisingumo Teismas (Teisingumo Teismas). Jeigu Sąjunga arba Monakas laiko, kad kita šalis neįvykdė prievolės, kurią ji turi pagal naują Susitarimą, ji dėl to gali kreiptis į Teisingumo Teismą. Teisingumo Teismo sprendimas šalims yra privalomas, ir jos turi imtis būtinų priemonių, kad jį įvykdytų per Teisingumo Teismo sprendime nustatytą laikotarpį. Jeigu per minėtą laikotarpį Sąjunga arba Monakas nesiima sprendimui įvykdyti būtinų priemonių, kita šalis gali nedelsdama nutraukti naują Susitarimą;
            
         
               d)
            
            
               būtų pataisyta naujo Susitarimo forma.
            
         3 straipsnis
   Derybas su Monaku Sąjungos vardu veda Prancūzija ir Komisija. Europos centrinis bankas (ECB) dalyvauja derybose kaip visateisis dalyvis, dėl jo kompetencijai priklausančių klausimų reikalingas jo pritarimas. Prancūzija ir Komisija pateikia naujo Susitarimo projektą Ekonomikos ir finansų komitetui (EFK), kad šis pareikštų savo nuomonę.
   4 straipsnis
   Prancūzija ir Komisija įgaliojamos Sąjungos vardu sudaryti naują Susitarimą, nebent EFK arba ECB mano, kad naujas Susitarimas turėtų būti pateiktas Tarybai.
   5 straipsnis
   Šis sprendimas įsigalioja pranešimo apie jį dieną.
   6 straipsnis
   Šis sprendimas skirtas Prancūzijos Respublikai, Komisijai ir Europos centriniam bankui.
   
      Priimta Briuselyje 2011 m. vasario 25 d.
      
         
            Tarybos vardu
         
         
            Pirmininkas
         
         PINTÉR S.
      
   
   
      (1)  OL L 142, 2002 5 31, p. 59.